Informácia 
o priebehu a výsledkoch stretnutia predsedu vlády SR R. Fica 
s ministerským predsedom vlády MR F. Gyurcsányom 
dňa 15. novembra 2008 v Komárne  

Bilaterálne stretnutie premiérov v Komárne sa uskutočnilo po vzájomnej dohode s cieľom prispieť k zlepšeniu atmosféry vo vzájomných vzťahoch, ktorú v poslednom období narušili  prejavy radikálov a extrémistov.   
Ak nepočítame stretnutia na okraj rôznych multilaterálnych fór išlo o prvé klasické  bilaterálne stretnutie predsedov vlád oboch krajín od roku 2002.
Ministerský predseda vlády MR F. Gyurcsány sa po rokovaní  s predsedom vlády SR R. Ficom  stretol aj s predstaviteľmi Strany maďarskej koalície. 

Bilaterálna spolupráca

Obaja premiéri vyjadrili potešenie nad skutočnosťou, že stretnutie sa podarilo v tak krátkom čase zorganizovať. Vyjadrili poľutovanie, že schôdzka sa uskutočňuje v narušenej atmosfére vo vzájomných vzťahoch, ktorú spôsobili najmä prejavy radikálov a extrémistov.
Jednoznačne sa zhodli na tom, že tempo a vývoj vo vzájomných vzťahoch nesmú určovať  tieto marginálne skupiny obyvateľstva.  
 	Vyjadrili  presvedčenie, že spoločné vyhlásenie, ako aj samotný fakt stretnutia prispejú k zlepšeniu atmosféry medzi oboma krajinami a naštartujú ďalšiu pragmatickú spoluprácu.  
Ocenili skutočnosť, že ostatné vzťahové otázky sa pozitívne rozvíjajú. V tejto súvislosti vyzdvihli najmä obojstranné napĺňanie programu „Spoločná minulosť, spoločná budúcnosť v zrkadle spoločných projektov“, ktorý schválili v júni minulého roku v Bratislave, ako aj realizáciu  Zmluvy o dobrom susedstve a priateľskej spolupráci medzi SR a MR z  roku 1995. 
Zhodne konštatovali, že medzi oboma krajinami sú vytvorené bilaterálne mechanizmy, ktoré umožňujú efektívny  rozvoj pragmatickej  spolupráce. 
Obojstranný záujem o ďalšie prehĺbenie dvojstrannej spolupráce bol explicitne zakomponovaný aj do textu  spoločného vyhlásenia premiérov. 
Prijatie spoločného bilaterálneho vyhlásenia premiérov SR a MR možno považovať za najhmatateľnejší výstup z ich stretnutia v Komárne.  Text vyhlásenia považujú obaja premiéri  za vyvážený a pragmatický.

Boj proti extrémizmu a radikalizmu  

Predseda vlády SR R. Fico označil rozmáhajúce sa prejavy fašizmu, extrémizmu a radikalizmu za problém zaťažujúci vzájomné bilaterálne vzťahy. V tejto súvislosti informoval, že vláda SR aplikuje politiku nulovej tolerancie voči  takýmto prejavom. Informoval, že MV SR z tohto dôvodu rozpustilo extrémistickú organizáciu Slovenská pospolitosť.
Slovenský premiér vyjadril obavy z exportu fašizmu a extrémizmu z územia MR na Slovensko. Ako konkrétny príklad uviedol incident zo dňa 8.11. 2008 v Kráľovskom Chlmci kde 28 osôb v uniformách nacistickej organizácie Národná stráž, ktorá sa hlási k filozofii šípových krížov, položilo veniec k pamätníku padlých hrdinov 1. a 2. svetovej vojny a to pri príležitosti 70. výročia Viedenskej arbitráže, v dôsledku ktorej bola časť južného Slovenska pripojená k Maďarsku.  Uviedol, že si je vedomý skutočnosti, že nie je to  súčasná vláda F. Gyurcsánya, ktorá  je zodpovedná za tieto prejavy, avšak napriek tomu požiadal ministerského predsedu MR, aby podnikol konkrétne  kroky v legislatívno – bezpečnostnej oblasti,  ktoré zabránia  v exporte fašizmu a extrémizmu z MR na Slovensko.
V tejto súvislosti slovenský premiér konštatoval, že v SR sa už na margo exportu extrémizmu z MR na Slovensko začínajú ozývať hlasy, volajúce po zavedení dočasných kontrol na  štátnej hranici.
Za úplne neprijateľné označil R. Fico pálenie zástavy SR  pred Veľvyslanectvom SR v Budapešti, respektíve beztrestné hlásanie  iredentistických,  urážlivých a hanlivých hesiel na adresu Slovákov. 
V súvislosti s bojom proti prejavom extrémizmu R. Fico navrhol užšiu koordináciu spolupráce tajných služieb.  

F. Gyurcsány prijal kritiku slovenskej strany, že v MR je odlišná (benevolentnejšia) legislatíva v súvislosti s toleranciou extrémistických prejavov. Odôvodnil to tým, že v 90 – tych  rokoch,   keď sa v MR prijímala nová legislatíva, si maďarská strana za vzor zobrala americký plne liberálny systém slobody prejavu a spolčovania sa. Práve táto absolútna sloboda prejavu a spolčovania býva zo strany extrémistov zneužívaná. V nedávnej minulosti bolo už viacero pokusov vlády MR oklieštiť tieto absolútne slobody, avšak vždy stroskotali na Ústavnom súde MR. F. Gyurcsány osobne takisto pociťuje potrebu zmeny legislatívy v tejto oblasti. V súčasnosti už totiž príliš benevolentná liberálna legislatíva neohrozuje len MR, ale spôsobuje problémy aj susedným krajinám. Ide o nový prvok, ktorý musí maďarskú stranu  nabádať ku konaniu. 
F. Gyurcsány súhlasil s premiérom R. Ficom v tom, že je neprípustné, ak uniformovaní maďarskí gardisti  prídu na územie SR. Informoval tiež, že prípad osoby, ktorá pálila vlajku SR pred ZÚ SR v Budapešti sa už nachádza na prokuratúre. Legálnosť  činnosti Maďarskej gardy v Maďarsku je zase posudzovaná nezávislými súdmi.  
Podľa ministerského predsedu MR krajiny strednej Európy sú konfrontované s nacionalizmom. V MR prevláda názor, že slovenská politika nielen flirtuje s nacionalizmom, ale sa s ním dokonca zasnúbila. Podľa Gyurcsánya s  radikálmi je potrebné bojovať nehľadiac na to, či sú vo vláde, alebo na ulici. V tejto súvislosti požiadal predsedu vlády SR R. Fica, aby s rovnakou vehemenciou ako postupuje voči radikálom na ulici,  postupoval aj voči svojmu koaličnému partnerovi. 
Vyjadril poľutovanie nad skutočnosťou, že slovenská prokuratúra nedokázala za dva roky vyriešiť prípad napadnutej študentky H. Malinovej. 

Policajný zásah na futbalovom zápase  v Dunajskej Strede

Obe strany majú naďalej rozdielne názory na policajný zásah na futbalovom zápase v Dunajskej Strede. R. Fico považuje za smerodajné, že zásah bol odobrený aj generálnym prokurátorom SR D. Trnkom, ktorý nie je nominantom súčasnej vládnej koalície. R. Fico argumentoval, že  policajný zásah počas medzištátneho futbalového stretnutia SR – PR bol oveľa intenzívnejší a napriek tomu nevyvolal žiadnu politickú dohru. V záujme predchádzania podobným incidentom navrhol užšiu spoluprácu medzi tajnými službami oboch krajín a políciou.
Vysvetlenie zásahu polície SR počas zápasu v Dunajskej Strede nie je pre maďarskú stranu dostačujúce. Maďarská strana má stále pocit, že zásah slovenskej polície nebol adekvátny. Argumentuje tým, že od zásahu polície už uplynuli dva týždne a stále jej neboli predložené hmatateľné dôkazy prečo k nemu došlo.

Menšinová problematika

Predseda vlády SR R. Fico sa poďakoval  vláde MR za všetky ústretové kroky, ktoré boli v ostatnom období uskutočnené smerom k slovenskej menšine žijúcej v MR. V tejto súvislosti vyzdvihol aktívny prístup vlády MR pri riešení sídla Slovenského domu v Mlynkoch.  
Na druhej strane konštatoval, že  vláda SR  rieši  konkrétne požiadavky a problémy maďarskej menšiny v SR. Ako príklad uviedol vyriešenie otázky financovania redakcie maďarského vysielania Rádia Patria, keď vláda SR uvolnila zo svojej rezervy 45 miliónov korún na tento účel. 
R. Fico konštatoval, že od roku 2006,  odkedy je pri moci súčasná vládna koalícia,  vláda SR neprijala ani jedno jediné rozhodnutie, ktoré by akýmkoľvek spôsobom diskriminovalo maďarskú menšinu v SR.
V súvislosti s aktuálnou problematikou písania názvov miest a obcí v učebniciach pre školy s maďarským vyučovacím jazykom R. Fico uviedol, že najmä  vďaka hlasom poslancov za Smer bol posunutý do druhého čítania návrh novely školského zákona z dielne SMK.  Premiér SR poskytol maďarskej strane garanciu, že táto otázka bude v NR SR uspokojivo vyriešená. Práve otázka učebníc je podľa premiéra v súčasnosti jedinou otvorenou otázkou, ktorá sa týka maďarskej menšiny v SR. 
Inštitucionalizáciu Fóra maďarských poslancov Karpatskej kotliny (FMPKK) pri maďarskom parlamente označil R. Fico za rušivý moment v rozvoji bilaterálnych vzťahov.  Z tohto dôvodu NR SR musela prijať uznesenie, v ktorom poukázala na možné negatívne dopady tohto kroku. Slovenská strana má však záujem riešiť všetky citlivé  vzťahové otázky diplomatickou cestou, respektíve prostredníctvom parlamentov.  
Ministerský predseda vlády MR F. Gyurcsány ocenil prísľub predsedu vlády SR, že slovenská strana vyrieši problematiku učebníc pre školy s vyučovacím jazykom maďarským.  
F. Gyurcsány počas plenárnych rokovaní predložil na posúdenie slovenskej strany šesť konkrétnych návrhov v oblasti menšinovej politiky (podpora menšinových kultúrnych a vzdelávacích inštitúcii zo strany štátu a EÚ, možnosť používania na menšinových školách ako učebnej pomôcky učebnice vydané v druhom štáte, vytvorenie kódexu národného a národnostného správania, možnosť iniciácie spoločného vyšetrovania v prípade podozrenia z porušenia menšinových práv, zriadenie osobitného inštitútu ombudsmana pre menšiny v SR, zrušenie uplatňovania zákona, ktorý obmedzuje používanie národných symbolov na športových podujatiach v SR),  ktorých presné znenie  následne zaslal v liste adresovanom predsedovi vlády SR.

Záver: 

Bilaterálne stretnutie premiérov SR a MR v Komárne, ako aj spoločne prijaté  vyhlásenie z iniciatívy slovenskej strany prispelo k zlepšeniu atmosféry medzi oboma krajinami a k naštartovaniu intenzívnejšieho politického dialógu. Ministerský predseda MR F. Gyurcsány na tlačovej konferencii pozval predsedu vlády SR R. Fica na návštevu Budapešti, ktorá by sa mala uskutočniť začiatkom budúceho roka. 
Stretnutie jednoznačne prispelo k vyjasneniu si stanovísk oboch strán k aktuálnym otázkam slovensko – maďarských vzťahov, konkrétnemu pomenovaniu problémov, respektíve ich nositeľov a boli naznačené aj možnosti ich riešenia do budúcna, aj keď je evidentné, že cesta k ich dosiahnutiu nebude jednoduchá.
 Premiér R. Fico požiadal F. Gyurcsánya, aby vláda MR prijala nevyhnutné kroky v legislatívno – bezpečnostnej oblasti na zamedzenie exportu extrémizmu a fašizmu z územia MR na Slovensko.
R. Fico takisto navrhol užšiu koordináciu spolupráce tajných služieb a polícií pri predchádzaní podobným incidentom, akých sme boli svedkami na futbalovom zápase v Dunajskej Strede, pri pochode maďarských fašistov v Kráľovskom Chlmci a blokáde niektorých hraničných prechodov  Maďarskou gardou.
F. Gyurcsány zase požiadal slovenskú stranu o zaujatie stanoviska k 6 bodom návrhov na intenzívnejšiu spoluprácu v menšinovej oblasti. 
Predmetom záujmu maďarskej strany prezentovaného počas tlačovej konferencie  boli najmä otázky písania názvov miest a obcí v učebniciach s maďarským vyučovacím jazykom, problematika policajného zásahu na futbalovom zápase v Dunajskej Strede, zloženie slovenskej vládnej koalície  s akcentom na účasť SNS vo vláde SR.
Obojstranne bola deklarovaná vôľa zintenzívniť a prehĺbiť bilaterálnu spoluprácu.   
V tejto súvislosti bol prejavený záujem na napĺňaní a ďalšom rozšírení programu „Spoločná minulosť, spoločná budúcnosť v zrkadle spoločných projektov“, ktorý schválili  premiéri oboch krajín v júni minulého roku v Bratislave.
Napriek tomu, že stretnutie prispelo k čiastočnému upokojeniu vyhrotenej atmosféry vo vzájomných vzťahoch, naďalej pretrváva rozdielny prístup oboch strán ku konceptu ponímania národnostných menšín, ako aj v nazeraní na otázky spojené s extrémizmom a radikalizmom.  

Príloha:

J O I N T   S T A T E M E N T

The Prime Ministers of the Slovak Republic and of the Republic of Hungary, Mr. Robert Fico and Mr. Ferenc Gyurcsány met on the 15th of November 2008 in Komárno to discuss the current issues of the Slovak-Hungarian relations.

Confirming the importance of the “Treaty on Good-neighbourly Relations and Friendly Co-operation between the Republic of Hungary and the Slovak Republic“ signed on the 19th of March 1995 in Paris,

expressing their continued dedication to good neighbourly relations in the spirit of common membership in the European Union and the NATO,

having in mind their responsibility regarding minorities living in their countries, 

they wish to express their agreement concerning the following issues:

1.They express their strong and unequivocal opposition against any radical ideologies, movements that follow such ideologies, and against any kind of extremism, xenophobia, intolerance, chauvinism, nationalism and every manifestation of violence. They declare that they shall not only condemn but also take action and use all political and legal means necessary to fight these phenomena and to initiate strengthen legal instruments to that end. They take strong commitment to implement all already existing legal means against any citizen of their respective countries to prevent him or her spreading hatred, xenophobia, intolerance, defamation or discrimination.  The parties can ask for exchange of information and cooperation during the investigation of specific cases related to suspected harms caused to respective national minorities or persons belonging to them based on existing agreements between the Slovak Republic and the Republic of Hungary.  

2. National minorities living in the Slovak Republic and the Republic of Hungary form a natural connection between the two countries; as such, they contribute to the enrichment and strengthening of relations and cooperation between the two countries. The parties agree that the education of national minorities of the two countries serves the objective of preserving the ethnic and cultural identity of these minorities, the cultivation of their mother languages, and the knowledge of the majority language in Hungary and respectively the state language in Slovakia, as well as strengthen their ability to pursue successful lives in their country. In order to fulfil these objectives, both sides support the use of educational materials of the best quality in the education of national minorities, both in the context of language and content. 

3. They expressed their conviction that the citizens of both countries sincerely wish to live in an atmosphere of good neighbourly relations between Slovakia and Hungary and their determination to deepen bilateral co-operation in all areas. In this regard, they confirmed their commitment to fulfil and further develop the programme “Common Past, Common Future, in the mirror of common objectives”. 

4. The parties pledge their support, and strengthen their intent to advance the cause of cross-border cooperation, and at the same time pledge to contemplate further joint projects in the future, in order to further strengthen economic and social ties between the citizens of the Slovak Republic and Hungary.

November 15, 2008, Komárno

Robert Fico							Ferenc Gyurcsány
The Prime Minister						The Prime Minister
               of the Slovak Republic				                           of the Republic of Hungary